TRT คาดรายได้ปีนี้ 2.1 พันลบ.เดินหน้าประมูลงานใหม่ มูลค่ารวม 1 หมื่นลบ.
TRT คาดรายได้ปีนี้ 2.1 พันลบ.เดินหน้าประมูลงานใหม่ มูลค่ารวม 1 หมื่นลบ.
2 เม.ย. 2564

นายสัมพันธ์ วงษ์ปาน กรรมการผู้จัดการ บริษัท ถิรไทย จำกัด (มหาชน) หรือ TRT เปิดเผยว่า บริษัทคาดรายได้ปีนี้จะทำได้ 2,109 ล้านบาท ลดลงจากปีก่อนที่มีรายได้ 2,566 ล้านบาท เนื่องจากธุรกิจที่ไม่ใช่หม้อแปลง (Non-Transformer) มีงานน้อยลง โดยเฉพาะงานจัดซื้อรถเครน (Distributing Digger/Arial truck) ซึ่งเป็นลักษณะของโปรเจ็คต์ที่ขึ้นกับการจัดซื้อในแต่ละปี โดยปีที่ผ่านมามีการจัดซื้อรถเครนไปแล้วจำนวนมาก ดังนั้น ปีนี้จึงลดลง แต่อาจจะกลับมาเพิ่มขึ้นในปีถัดไป
โดยบริษัทคาดว่าธุรกิจที่ไม่ใช่หม้อแปลงในปีนี้จะทำรายได้ราว 134 ล้านบาท ลดลงจากปีก่อนทำได้ 533 ล้านบาท ซึ่งจะมาจากงาน Steel Structure &amp; Fabricate จำนวน 85 ล้านบาท, Distributing Digger/Arial truck จำนวน 25 ล้านบาท และ Operating &amp; Maintenance จำนวน 24 ล้านบาท
“รายได้จากธุรกิจที่ไม่ใช่หม้อแปลงลดลงเป็นไปตามสถานการณ์ต่างๆ ในปีนี้ โควิด-19 ก็ยังคงสร้างความไม่แน่นอน ความกังวลต่อการลงทุนของภาคเอกชน จึงสะท้อนถึงการรับรู้รายได้ของธุรกิจนี้” นายสัมพันธ์ กล่าว
ขณะที่ธุรกิจหม้อแปลง (Transformer) ในปีนี้คาดว่าจะมีรายได้ 1,975 ล้านบาท ใกล้เคียงกับปีก่อนที่ทำได้ 2,033 ล้านบาท โดยจะมาจากงานราชการ 1,385 ล้านบาท, ส่งออก 470 ล้านบาท และงานบริการ 120 ล้านบาท ณ สิ้นเดือน ก.พ.64 บริษัทมีงานในมือ (Backlog) ในธุรกิจนี้ราว 1,186 ล้านบาท คาดว่าจะส่งมอบงานในปีนี้ราว 1,174 ล้านบาท ส่วนที่เหลือจะทยอยส่งมอบในปีถัดไป
ส่วนธุรกิจที่ไม่ใช่หม้อแปลง ขณะนี้มี backlog ราว 83 ล้านบาท คาดว่าจะส่งมอบงานในปีนี้ราว 59 ล้านบาท ที่เหลือจะส่งมอบในปีถัดไป
นายสัมพันธ์ กล่าวว่า บริษัทยังอยู่ระหว่างติดตามงานประมูลใหม่ๆ มูลค่ารวม 10,166 ล้านบาท แบ่งเป็นงานหม้อแปลง 9,570 ล้านบาท ได้แก่ การไฟฟ้านครหลวง (กฟน.) 2,100 ล้านบาท, การไฟฟ้าส่วนภูมิภาค (กฟภ.) 3,100 ล้านบาท, การไฟฟ้าฝ่ายผลิตแห่งประเทศไทย (กฟผ.) 510 ล้านบาท, ภาคเอกชน 2,000 ล้านบาท และ ตลาดส่งออก 1,860 ล้านบาท
ส่วนธุรกิจที่ไม่ใช่หม้อแปลง แบ่งเป็นงาน Transformer Service 100 ล้านบาท, Distributing Derrick/Arial crane 256 ล้านบาท และงาน Steel Structure &amp; Fabricate 240 ล้านบาท รวม 596 ล้านบาท
ทั้งนี้ บริษัทคาดหวังได้รับงานราว 20-25% ของมูลค่างานที่จะเปิดประมูลทั้งหมด
ขณะที่บริษัทวางงบลงทุนปกติในปีนี้ไว้ราว 50 ล้านบาทเพื่อใช้ในการซ่อมแซม ปรับปรุงประจำปี ส่วนการลงทุนอื่นๆ ในปีนี้ยังไม่มีโครงการใดเป็นพิเศษ